text: Producte del Ripollès; identitat i qualitat en el mateix segell
  L'associació de productors "Producte del Ripollès" neix el desembre del 2016 amb la voluntat d'aglutinar els productors i elaboradors de la comarca i poder dinamitzar, assessorar i promoure el sector agroalimentari del Ripollès.
  Som productors i elaboradors professionals del Ripollès que ens hem unit a través de diferents associacions per articular una marca conjunta que ens identifiqui.
  La Marca "Producte del Ripollès" és fruit de diferents associacions - Associació de Ramaders del Ripollès, Associació de pastors del Ripollès, Associació de criadors d'Eugues de Muntanya del Ripollès, Cooperativa ramadera de Molló, Associació de Carnissers i Xarcuters del Ripollès i l'Associació de Petits Elaboradors Agroalimentaris del Ripollès – que conviden a conèixer la seva tasca de manera directa, així com els productes que elaboren.
  "Producte del Ripollès" és una associació de productors i elaboradors professionals que ens hem unit a través de diferents associacions per articular una marca conjunta que ens identifiqui.
  El 2007 es va crear la marca de garantia Producte del Ripollès, que identifica els productes agroalimentaris produïts, transformats i/o elaborats a la comarca del Ripollès. Només porten aquest distintiu a l'etiqueta aquells productes que han passat el sistema de control de qualitat i compleixen les condicions del Reglament d'ús específic de la marca. D'aquesta manera, els consumidors poden estar tranquils en l'adquisició d'aquests productes, ja que se'n garanteix l'origen i la seva qualitat excel·lent. Alhora, el consum de productes amb marques autòctones d'un territori contribueix al desenvolupament de la zona i a la preservació de les activitats agrícoles i ramaderes que s'hi duen a terme. Així com el manteniment de races autòctones com, en el cas de la comarca del Ripollès, són la vaca bruna dels Pirineus, l'ovella ripollesa o el cavall pirinenc català.
  Per tota la comarca podeu trobar diferents establiments que us ofereixen la possibilitat de poder adquirir aquests productes d'altíssima qualitat. Els podreu trobar a aquelles botigues o punts de venda on hi pugueu llegir "Aquí tenim Producte del Ripollès".
  L'associació està formada per productors i elaboradors del Ripollès que produeixen carn (vedella, xai, cabrit, poltre, porc), elaborats de carn (embotits i llangonisseta), làctics, mel, horta, plantes aromàtiques, infusions i condiments de cuina, trumfa de la Vall de Camprodon, coca del Ripollès, cervesa artesana, ous i plats cuinats amb productes de la marca de garantia.
  Actualment l'associació està formada per més de 65 socis d'arreu del Ripollès i és oberta a nous productes, productors i elaboradors.
  Pots trobar i comprar Producte del Ripollès a diferents establiments de la comarca acreditats amb el segell de la marca de garantia. També el podràs degustar als establiments gastronòmics acreditats que opten per cuinar productes locals arrelats al seu entorn. O visitar els masos, camps i obradors del Ripollès, on els nostres productors us esperen amb les portes obertes!
  - La Gala de les R: Reconeixement anual als establiments que treballen amb Producte del Ripollès.
  - Vine a Pagès: Experiències agroturístiques pel Ripollès. Visita, tallers i tastos als productors i/o elaboradors de la marca.
  - Temporades gastronòmiques de productes del territori, com la temporada gastronòmica del poltre o la trumfa, en col·laboració amb col·lectius de cuina de la comarca.
  - Participació a fires i mercats del Ripollès i d'arreu de Catalunya com a associació de productors o de manera individualitzada.
  - Organització de jornades PATT: Jornades de divulgació i formació destinades a empresaris agraris, forestals, del medi rural i a la indústria agroalimentària de Catalunya.
  - Espais d'intercanvi entre productors i elaboradors i possibles clients comercials o restauradors.
  - Projecte Ens Mengem les Valls: Projecte per educar i sensibilitzar als nens i famílies sobre el producte local.
  - "La Tartana": Food Truck divulgativa per promocionar i vendre el producte local i el patrimoni gastronòmic del Ripollès.
  - Girona Excel·lent Col·lectius: Des del 2017 formem part d'aquest segell de qualitat agroalimentari de la Diputació de Girona que reconeix els millors productes de les comarques gironines.
  L'Associació Producte del Ripollès va néixer amb l'objectiu de donar valor al producte agroalimentari del territori i promocionar les iniciatives de productors, elaboradors, punts de venda i degustació del Ripollès que aposten pel producte local. El Ripollès és terra de pagesia i bons aliments. Els nostres productors elaboren amb dedicació i estima cadascun dels productes que identifiquen el nostre territori perquè arribin directament a les vostres taules. Els productes que formen part de la marca de garantia estan arrelats al nostre caràcter de muntanya i són el resultat d'una aposta ferma per treballar al territori i mantenir la nostra identitat.